BCP กำไรปี 58 ทะลัก! หลังปริมาณขายน้ำมันพุ่ง จัดหนักแจกปันผล 1 บ./หุ้น
BCP กำไรปี 58 ทะลัก! เติบโตเกือบ 5 เท่าตัว มาที่ 4.15 พันลบ. จากปีก่อนกำไร 695.92 ลบ. หลังปริมาณขายน้ำมันเพิ่มขึ้น จากการที่ราคาน้ำมันปรับตัวลงต่อเนื่อง เตรียมแจกปันผล 1 บ./หุ้น XD 2 มี.ค.59 กำหนดจ่ายปันผล 21 เม.ย.นี้
19 ก.พ. 2559

บริษัท บางจากปิโตรเลียม จำกัด (มหาชน) หรือ BCP รายงานผลการดำเนินงานประจำปี 58 สิ้นสุดวันที่ 31 ธ.ค.58 (รวมบริษัทย่อย) มีกำไรสุทธิ 4.15 พันล้านบาท หรือมีกำไรสุทธิ 3.01 บาทต่อหุ้น เพิ่มขึ้น 496% จากช่วงเดียวกันของปีก่อนที่มีกำไรสุทธิ 695.92 ล้านบาท หรือมีกำไรสุทธิ 0.51บาทต่อหุ้น
โดยผลการดำเนินงานในช่วงดังกล่าวเพิ่มขึ้นเนื่องจากความต้องการใช้น้ำมันภายในประเทศที่ปรับตัวเพิ่มขึ้นหลังจากราคาน้ำมันดิบโลกปรับตัวลงอย่างต่อเนื่องในปี 58 ขณะที่ปริมาณการจำหน่ายผลิตภัณฑ์น้ำมันเพิ่มขึ้น
นอกจากนี้บริษัทได้ประกาศจ่ายปันผลเป็นเงินสดจำนวน 1 บาทต่อหุ้น โดยจะขึ้นเครื่องหมาย XD ไม่ได้รับสิทธิปันผลในวันที่ 2 มี.ค. 2559 และกำหนดจ่ายเงินปันผลในวันที่ 21 เม.ย. 2559